ნიკენიკე ვურობარავუ

ნიკენიკე ვურობარავუ (დ. 3 დეკემბერი, 1951 წ.)Profile of Nikenike Vurobaravu — ნი-ვანუატუელი დიპლომატი და პოლიტიკოსი, რომელიც 2022 წლის 23 ივლისიდან იკავებს ვანუატუს პრეზიდენტის თანამდებობას. მანამდე ის მუშაობდა მრავალ დიპლომატიურ და სამთავრობო პოზიციაზე, მათ შორის იყო ფიჯიში ვანუატუს პირველი რეზიდენტი უმაღლესი კომისარი. ვურობარავუ პრეზიდენტად აირჩიეს 2022 წლის ვანუატუს საპრეზიდენტო არჩევნებში, 2022 წლის ივლისში გამართული კენჭისყრის მერვე რაუნდის შედეგად. ის არის ვანუა'აკუ პარტიის (VP) წევრი.

ბიოგრაფია
ვურობარავუ დაქორწინებულია რიმა ვურობარავუზე, რომელიც კუნძულ მალოდან, სანმის პროვინციიდან არის; მათ ოთხი შვილი ჰყავთ.

მან 1977 წელს მიიღო ბაკალავრის ხარისხი სამხრეთ წყნარი ოკეანის უნივერსიტეტში (USP), ფიჯიში. ვურობარავუმ ასევე მოიპოვა მაგისტრის ხარისხი დიპლომატიურ კვლევებში ვესტმინსტერის უნივერსიტეტში გაერთიანებულ სამეფოში 1993 წელს. ვესტმინსტერის უნივერსიტეტში სწავლისას ის სპეციალიზდებოდა განვითარების თანამშრომლობაში, საგარეო პოლიტიკის ანალიზსა და დიპლომატიური მისიების მართვაში.

ვურობარავუ იყო ვანუატუს „კომპლექსური რეფორმების პროგრამის“ კოორდინატორი აზიის განვითარების ბანკისთვის. ასევე, 2008–2010 წლებში ის მუშაობდა პოლიტიკური მრჩევლის პოზიციაზე ვანუატუს პრემიერ-მინისტრის ოფისში.

2014 წლის თებერვალში ვურობარავუ დაინიშნა ვანუატუს უმაღლეს კომისრად ფიჯიში და ამით გახდა ქვეყნის პირველი რეზიდენტი უმაღლესი კომისარი, რომელიც ისტორიულად პირველად განთავსდა სუვაში. თუმცა, მაშინდელმა ხელისუფლებამ იგი ვანუატუში უკან გაიწვია 2015 წელს. 2017 წლის 12 ოქტომბერს პრეზიდენტმა თალის ობედ მოსესმა ვურობარავუ მეორედ დანიშნა ფიჯიში უმაღლეს კომისრად. ვურობარავუმ თავისი რწმუნებათა სიგელები ფიჯის პრეზიდენტს, ჯიოჯი კონროტეს, გადასცა 2017 წლის 14 ნოემბერს.

 პრეზიდენტობა (2022–დღემდე) 
2022 წლის ვანუატუს საპრეზიდენტო არჩევნებში კენჭისყრის მერვე ტურზე პარლამენტმა ვურობარავუ ქვეყნის მე-12-ე პრეზიდენტად აირჩია; მან 58-დან 47 საარჩევნო ხმა მიიღო. წინა შვიდ ტურში არცერთ კანდიდატს ხმათა უმრავლესობა არ მოუპოვებია; თუმცა ვურობარავუმ მოლაპარაკება აწარმოა ყოფილი პრემიერ-მინისტრის, შარლოტ სალვაის, კოალიციური პარტიის ცხრა წევრთან, რომლებმაც მისი მხარდაჭერა იკისრეს, რამაც ვურობარავუს პრეზიდენტობის მოპოვების შესაძლებლობა მისცა.

2022 წლის 18 აგვისტოს ვურობარავუმ, პრემიერ-მინისტრ ბობ ლაფმანის მოთხოვნით, საპარლამენტო ვადის შუაში პარლამენტი დაითხოვა; ლაფმანმა დაშლის რეკომენდაცია იმისათვის გასცა, რომ თავიდან აეცილებინა მის მიმართ უნდობლობის კენჭისყრა. ამ ნაბიჯმა ოპოზიციის კრიტიკა გამოიწვია, ხოლო ოპოზიციის ლიდერმა, რალფ რეგენვანუმ, განაცხადა, რომ ოპოზიციური პარტიები პარლამენტის დაშლას სასამართლოში გაასაჩივრებდნენ. ამის შემდეგ ჩატარდა ვადამდელი საერთო არჩევნები.

სქოლიო

კატეგორია:დაბადებული 1951
კატეგორია:ცოცხალი ადამიანები
კატეგორია:ვანუატუს პრეზიდენტები
კატეგორია:ვანუატუელი პოლიტიკოსები